**Gyakran ismételt kérdések (GYIK)**

**Kik jelentkezhetnek a versenyre?**

A versenyre minden 9 - 12. évfolyamos diákot várunk Magyarországról és a határon túlról, továbbá a technikumot végző diákoknak is lehetőségük van a jelentkezésre.

**Milyen kísérlet kerüljön bemutatásra?**

A verseny során a tanulók bármilyen, tetszőleges, általuk kedvelt vagy érdekesnek tartott kísérletet bemutathatnak. A kísérletek témája lehet kémiai, biológiai vagy fizikai. A bemutatás során a diákoknak ismertetniük kell röviden az elméleti hátteret, mely magyarázatot ad a kísérlet során tapasztaltakról. A videó tartalmazhat olyan kísérletet, melyről az iskolában tanultak, de olyat is, amely egyszerű háztartásbeli eszközök és anyagok felhasználásával is megvalósítható (pl.: tojás ecetbe téve szén-dioxidot fejleszt).

**Milyen hosszú legyen a videó?**

A videó maximálisan 3 perc hosszúságú lehet, mely túllépése esetén pontlevonás jár. Minimális hosszúságot nem határoztunk meg. Az előző években beküldött videók segítségként rendelkezésre állnak és megtekinthetők a kar YouTube csatornáján (https://www.youtube.com/@degytk2405).

**Hol készüljön a videó?**

A videó készülhet az iskolában, laboratóriumi körülmények között, de akár otthon a konyhában, vagy a lakás bármelyik részén, esetleg a kertben vagy a teraszon.

**Milyen minőségben készüljön el a videó?**

A videók készítése nem igényel professzionális felszereltséget, egy egyszerű okos telefonnal is rögzíthető. A videó formai kikötése, hogy a hang jól hallható és a videón megjelenő kísérlet képi világa látható legyen.

**Jár plusz pont a verseny helyezettjeinek a felvételi eljárás során?**

Amennyiben valaki az **1-5. hely** egyikén végez a versenyen és jelentkezik a Debreceni Egyetem Gyógyszerésztudományi Karára (DE-GYTK), úgy a felvételi eljárásban 20, amennyiben **6-10. helyezést** ér el, 10 plusz pontban részesül. Ezek a plusz pontok csak és kizárólag a DE-GYTK felvételi eljárásában érvényesíthetőek, melyről a versenyt követően az érintett tanulók igazolást kapnak.

**A GYKTV-n jól teljesítő tanulók ösztöndíjban is részesülhetnek?**

A GYKTV **első öt helyezettje**, amennyiben a későbbiekben felvételt nyer és tanulmányait megkezdi a DE-GYTK hallgatójaként, az első tanév első szemeszterében, 4 hónapon át, havi 30.000 Ft ösztöndíjban részesül, melyről a versenyt követően a tanuló igazolást kap.

**Vannak-e megelőző intézkedések a kéretlen kommentek megelőzésére a YouTube-ra kikerülő videók kapcsán?**

A nemkívánatos, kéretlen kommentek megelőzése érdekében a YouTube-ra felkerülő videók alatt a hozzászólás lehetőségét letiltjuk, csupán lájkolni lehet a közzétett tartalmakat.

**Mi történik a versenyt követően a videómmal?**

A GYKTV után a videók fennmaradnak a kar YouTube csatornáján, valamint a verseny és kari tevékenységek promóciója céljából felhasználjuk azokat, csakúgy, mint a versenyen készült felvételeket és fotókat is. A GYKTV-re történő regisztráció során a jelentkező tanulók (kiskorúak esetében gondviselőjük) adatvédelmi tájékoztatót töltenek ki, melyben bővebb tájékoztatást találnak a kérdéssel kapcsolatban.